8. klasse på Østre Skole i Thisted fik sig en på opleveren, da klassen fredag var en tur på Limfjorden med Aarhus Universitets nye forskningsskib Aurora. Turen var et led i havformidlingsprojektet "Hovedet i Havet", som har til formål at give børn og unge en større viden om det hav, der omgiver Danmark. - Vi vil gerne give børnene en bredere forståelse af, hvad det er, der sker under havets overflade. Generelt ved man ikke ret meget om livet under overfladen, fortæller Stine Brokjær Nielsen, der er projektkoordinator i Hovedet i Havet. På turen skrabede forskningsskibet i fjordbunden, så eleverne kunne undersøge fangsten, der blandt andet bestod af krabber, muslinger, østers og krebs. - Man hører ofte, at der er ilsvind i Limfjorden, og at bunden er meget mudret. Men lige på dette sted fandt vi på en tidligere tur noget, der ligner de stenrev, vi typisk ser i Aarhus-bugten, hvor der er masser af liv. Det blev vi faktisk ret overraskede over, fortæller Signe Brokjær Nielsen.
Forskere og elever fik en positiv overraskelse, da de undersøgte, hvad der gemmer sig under overfladen i Limfjorden.